ΚΑΝΟΝΙΣΜΟΣ (ΕΚ) αριθ. 984/97 ΤΗΣ ΕΠΙΤΡΟΠΗΣ της 30ής Μαΐου 1997 για την περάτωση της έρευνας αναφορικά με την καταστρατήγηση μέτρων αντιντάμπινγκ που επιβλήθηκαν με τους κανονισμούς (ΕΟΚ) αριθ. 993/93 και (ΕΟΚ) αριθ. 2887/93 επί των εισαγωγών ορισμένων ηλεκτρονικών ζυγών καταγωγής Ιαπωνίας και Σιγκαπούρης, αντίστοιχα, με εισαγωγές μερών των προϊόντων αυτών που συναρμολογούνται στην Ευρωπαϊκή Κοινότητα και για την αναστολή της υπαγωγής των εν λόγω μερών σε διαδικασία καταγραφής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε από τον κανονισμό (ΕΚ) αριθ. 2331/96 (2), και ιδίως τα άρθρα 9, 13 και 14,

Μετά από διαβούλευση με τη συμβουλευτική επιτροπή,

Εκτιμώντας:

Α. ΔΙΑΔΙΚΑΣΙΑ

(1) Στις 31 Αυγούστου 1996, με τον κανονισμό (ΕΚ) αριθ. 1718/96 (3), η Επιτροπή κίνησε διαδικασία έρευνας, δυνάμει του άρθρου 13 του κανονισμού (ΕΚ) αριθ. 384/96 (που εφεξής καλείται «βασικός κανονισμός») για τη συμφωνία με τους ισχυρισμούς καταστρατήγηση των δασμών αντιντάμπινγκ που επιβλήθηκαν στην Teraoka Seiko Co., Ltd (Ιαπωνία) και στην Teraoka Weigh-System PTE Ltd (Σιγκαπούρη), με τον κανονισμό (ΕΟΚ) αριθ. 993/93 του Συμβουλίου (4) και τον κανονισμό (ΕΟΚ) αριθ. 2887/93 του Συμβουλίου (5), όπως τροποποιήθηκε από τον κανονισμό (ΕΚ) αριθ. 2937/95 (6), όσον αφορά τις εισαγωγές ορισμένων ηλεκτρονικών ζυγών καταγωγής, αντιστοίχως, Ιαπωνίας και Σιγκαπούρης, με εισαγωγές μερών των προϊόντων αυτών, τα οποία χρησιμοποιούνται στη συνέχεια για τη συναρμολόγηση των εν λόγω ζυγών στην Κοινότητα και, δυνάμει των άρθρων 13 παράγραφος 3 και 14 παράγραφος 5 του βασικού κανονισμού, ζήτησε από τις τελωνειακές αρχές να καταγράψουν τις εισαγωγές που καλύπτονται από την παρούσα έρευνα.

Η έρευνα άρχισε ύστερα από αίτηση που υπεβλήθη στις 19 Ιουλίου 1996, εξ ονόματος του κοινοτικού κλάδου παραγωγής, από τις ακόλουθες εταιρείες:

- Bizerba GmbH & Co., KG,

- Campesa SA,

- Dataprocess SpA,

- Dataprocess Industria SpA,

- Testut SA

- Lutrana SA,

- GEC Avery Ltd,

- Maatschappij Van Berkel's Patent BV,

- Brevetti van Berkel SpA.

(2) Η αίτηση περιείχε αποδεικτικά στοιχεία, βάσει του άρθρου 13 παράγραφος 3 του βασικού κανονισμού, ότι οι δασμοί αντιντάμπινγκ που επιβλήθηκαν στις εισαγωγές ηλεκτρονικών ζυγών καταγωγής Ιαπωνίας και Σιγκαπούρης καταστρατηγήθηκαν μέσω εργασιών συνορμολόγησης στην Κοινότητα. Τα αποδεικτικά αυτά στοιχεία θεωρήθηκαν επαρκή για τη δικαιολόγηση της έναρξης έρευνας.

(3) Η σύμφωνα με τους ισχυρισμούς καταστρατήγηση συνίσταται στην εισαγωγή μερών προϊόντος που χρησιμοποιούνται για τη συναρμολόγηση στην Κοινότητα ηλεκτρονικών ζυγών προς χρήση στο λιανικό εμπόριο, στους οποίους ζυγούς είναι ενσωματωμένη ψηφιακή ένδειξη του βάρους, της τιμής κατά μονάδα και της συνολικής τιμής προς καταβολή, με ή χωρίς εκτυπωτή των στοιχείων αυτών (εφεξής καλούμενων «Rews»). Οι Rews υπάγονται στον κωδικό ΣΟ 8423 81 50 ενώ τα υπό εξέταση μέρη (καλούμενα εφεξής «μέρη Rews») κατατάσσονται επί του παρόντος στον κωδικό ΣΟ ex 8423 90 00.

(4) Η Επιτροπή ενημέρωσε επισήμως τις αρχές της Ιαπωνίας και της Σιγκαπούρης καθώς και τους καταγγέλλοντες, εξαγωγείς, εισαγωγείς και τον υπεύθυνο συναρμολόγησης που είναι γνωστό ότι ενδιαφέρονται σχετικά με την έναρξη της έρευνας και απέστειλε ερωτηματολόγια στους εξαγωγείς, στους εισαγωγείς και στον υπεύθυνο συναρμολόγησης στην Κοινότητα που κατονομάζονται στην αίτηση. Οι ενδιαφερόμενες εταιρείες γνωστοποίησαν γραπτώς τις απόψεις τους, και ζήτησαν και έγιναν δεκτές σε ακρόαση από την Επιτροπή.

(5) Η έρευνα κάλυψε την περίοδο από 1ης Ιουλίου 1995 έως 30 Ιουνίου 1996.

(6) Η Επιτροπή έλαβε πλήρεις απαντήσεις από τις ακόλουθες εταιρείες:

i) Εξαγωγείς μερών Rews

- Teroaka Seiko Co., Ltd (Ιαπωνία) (εφεξής καλούμενη «Teraoka Seiko») *,

- Teraoka Weigh-System PTE Ltd (Σιγκαπούρη) (εφεξής καλούμενη «Teraoka WS») *,

- Shanghai Teraoka Electronic Co., Ltd. (Λαϊκή Δημοκρατία της Κίνας).

ii) Εισαγωγείς, υπεύθυνος συναρμολόγησης και εταιρείες που πωλούν τους συναρμολογημένους Rews

- Digi Nederland BV (Purmurend, Κάτω Χώρες) (εφεξής καλούμενη «Digi Κάτω Χωρών») *,

- Circuit Technology Woerden BV (Woerden, Κάτω Χώρες) εφεξής «CTW») *,

- Keylard Produktie BV (Purmurend, Κάτω Χώρες) (εφεξής «Keylard») *,

- Carrin & Co, NV (Αμβέρσα, Βέλγιο) *,

- Digi Waagenvertrieb GmbH (Γερμανία),

- Digi France SA (Γαλλία),

- Digi Europe Ltd (Ηνωμένο Βασίλειο) (εφεξής «DEL»).

(7) Η Επιτροπή επαλήθευσε όλα τα πληροφοριακά στοιχεία που θεώρησε αναγκαία και πραγματοποίησε επισκέψεις επαλήθευσης στις εγκαταστάσεις των εταιρειών που αναφέρονται ανωτέρω με αστερίσκο.

Β. ΠΕΔΙΟ ΤΗΣ ΕΡΕΥΝΑΣ

(8) Στο άρθρο 13 παράγραφος 1 πρώτη φράση του βασικού κανονισμού, προβλέπεται η δυνατότητα επέκτασης των ισχυόντων μέτρων αντιντάμπινγκ έναντι εισαγωγών μερών των προϊόντων από τη χώρα που υπόκειται στα μέτρα όταν σημειώνεται καταστρατήγηση των μέτρων που έχουν τεθεί σε ισχύ. Δεδομένου ότι κατά τη διεξαγωγή της παρούσας έρευνας απεδείχθη ότι η καταγγέλλουσα πρακτική καταστρατήγησης συνίστατο σε εργασίες συναρμολόγησης στην Κοινότητα, στόχος της παρούσας έρευνας ήταν να εξετάσει κατά πόσον πληρούντο τα κριτήρια που ορίζονται στο άρθρο 13 παράγραφος 2 του βασικού κανονισμού.

Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

1. Φύση της πρακτικής καταστρατήγησης: συναρμολόγηση στην Κοινότητα

(9) Η έρευνα απέδειξε ότι οι εργασίες συναρμολόγησης διεξάγοντο στην πράξη από τρεις ολλανδικές εταιρείες που συνεργάζονταν στενά και ανήκαν στην ίδια ομάδα εταιρειών. Μια πρώτη εταιρεία (CTW) ασχολείτο με την επεξεργασία καρτών τυπωμένου κυκλώματος (εφεξής «ΚΤΚ») για ευρεία χρήση εφαρμογών, συμπεριλαμβανομένης της χρήσης στους Rews. Αγόραζε μέρη των εν λόγω ΚΤΚ από μη συνδεόμενους προμηθευτές και, σε σημαντικό βαθμό, από την Keylard, μια αδελφή εταιρεία. Η Keylard συναρμολόγησε δύο μοντέλα Rews «DIGI» («Digi» είναι η εμπορική ονομασία με την οποία οι Teraoka, Seiko, Teraoka WS και οι συνδεδεμένες εταιρείες τους πωλούν στην αγορά τους Rews) από μέρη τα οποία, εκτός από τις τελικές ΚΤΚ που αγοράσθηκαν από την CTW, είχαν αγορασθεί απευθείας από τις Teraoka Seiko ή Teraoka WS. Σε μια τρίτη συνδεδεμένη εταιρεία (Digi Κάτω Χώρες), αναπτύχθηκε λογισμικό πλατφόρμας για Rews ανώτατης στάθμης που πωλούνται στην Κοινότητα και διεξήχθησαν τελικές εργασίες που συνίσταντο, κυρίως, στην προσαρμογή των συγκεκριμένων Rews, όσον αφορά το υλικό και το λογισμικό, στις ιδιαίτερες ανάγκες των πελατών στην Κοινότητα. Τα προϊόντα που συναρμολογήθηκαν κατ' αυτόν τον τρόπο πωλήθηκαν, στη συνέχεια, είτε μέσω της Digi (Κάτω Χώρες) στην ολλανδική αγορά και μέσω των θυγατρικών τους εταιρειών αρμόδιων για τις πωλήσεις στη βελγική, γαλλική και γερμανική αγορά ή μέσω της DEL (Ηνωμένο Βασίλειο), εταιρείας που ελέγχεται πλήρως από την Teraoka Seiko, σε άλλες αγορές της Κοινότητας.

2. Όροι του άρθρου 13 παράγραφος 2

i) Άρθρο 13 παράγραφος 2 στοιχείο α): έναρξη ή σημαντική αύξηση εργασιών συναρμολόγησης από την έναρξη της έρευνας αντιντάμπινγκ ή αμέσως πριν από αυτήν

(10) Οι εργασίες συναρμολόγησης που περιγράφηκαν ανωτέρω στην αιτιολογική σκέψη 9, άρχισαν τον Ιανουάριο του 1995, ήτοι, σαφώς μετά την έναρξη της έρευνας αντιντάμπινγκ όσον αφορά την Ιαπωνία (διαδικασία που άρχισε στις 26 Φεβρουαρίου 1991) και τη Σιγκαπούρη (διαδικασία που άρχισε στις 10 Ιανουαρίου 1992).

Ειδικότερα, από τα έγγραφα που προσκομίσθηκαν κατά τους ελέγχους, προέκυψε ότι η απόφαση της Teroka Seiko να αναθέτει τη συναρμολόγηση δύο τύπων Rews Digi στην Keylard/Digi (Κάτω Χώρες) ελήφθη ενόψει της έναρξης έρευνας κατά των απορροφήσεων (που άρχισε στις 11 Μαΐου 1994) σχετικά με Rews καταγωγής Σιγκαπούρης και της αντιληφθείσας μεγάλης πιθανότητας επιβολής στην πράξη δασμών κατά των απορροφήσεων («anti absorption duties») επί των εξαγωγών στην Κοινότητα Rews από την Teraoka WS. Η διαπίστωση αυτή επιβεβαιώθηκε με τη μεταβολή των τρόπων διεξαγωγής εμπορικών συναλλαγών σε ό,τι αφορά το βασικό τύπο Rews που συναρμολογείται από την Keylard/Digi (Κάτω Χώρες). Πράγματι, οι εξαγωγές στην Κοινότητα των εν λόγω τελικών Rews από την Teraoka WS αντικαταστάθηκαν σε μεγάλο βαθμό από εξαγωγές στην Κοινότητα μερών Rews από την ίδια εταιρεία.

ii) Άρθρο 13 παράγραφος 2 στοιχείο β - δοκιμή «60 % της αξίας των μερών»: τα μέρη καταγωγής της χώρας που υπόκειται σε μέτρα «αντιπροσωπεύουν ποσοστό 60 % τουλάχιστον της συνολικής αξίας των μερών του συναρμολογημένου προϊόντος»

(11) Η αξία των μερών των Rews καθορίστηκε, σε γενικές γραμμές βάσει των τιμών αγοράς των μερών κατά την παράδοσή τους στις εγκαταστάσεις του υπεύθυνου συναρμολόγησης, ήτοι βάσει της τιμής «εισόδου στο εργαστήριο». Δεδομένου ότι η CTW, Keylard και η Digi (Κάτω Χώρες) απεδείχθη ότι είναι συνδεδεμένες και λειτουργικά αλληλοεξαρτώμενες εταιρείες οι οποίες συνεργάζονται στενά κατά τη συναρμόλογηση Rews, θεωρήθηκαν ότι συνιστούν, μέρος ενιαίας οικονομικής οντότητας, και αποτελούν από κοινού τον συναρμολογητή. Συνεπώς, τα μέρη προσδιορίσθηκαν κατ' αρχήν, και η αξία τους καθορίσθηκε όταν εισήλθαν για πρώτη φορά στην εν λόγω ενιαία οικονομική οντότητα. Οι μεταφορές στο εσωτερικό της ομάδας, μερών προϊόντος και ημικατεργασμένων ή τελικών προϊόντων δεν ελήφθησαν, ως εκ τούτου, υπόψη για τον καθορισμό της αξίας των μερών. Ωστόσο, η προστιθέμενη αξία των προϊόντων μετά την είσοδό τους στην ενιαία οικονομική οντότητα υπολογίσθηκε, στο μέτρο που θεωρήθηκε απαραίτητο, στο πλαίσιο της δοκιμής της προστιθέμενης αξίας (βλέπε τις αιτιολογικές σκέψεις 15 και 16).

(12) Το σύνολο των μερών Rews που προορίζονταν για συναρμολόγηση από την Keylard εξήχθησαν απευθείας από την Teraoka WS ή την Teraoka Seiko στην Keylard, με εξαίρεση τις κάρτες τυπωμένου κυκλώματος που είχαν αγορασθεί από την ολλανδική αδελφή εταιρεία CTW. Διαπιστώθηκε ότι όλα τα μέρη Rews που αγοράσθηκαν από την Keylard χρησιμοποιήθηκαν για τη συναρμολόγηση Rews Digi από την Keylard και όχι για άλλους σκοπούς όπως, παραδείγματος χάρη, τη συντήρηση.

(13) Η Επιτροπή διαπίστωσε ότι οι τιμές που επέβαλαν οι εξαγωγείς μερών Rews στον υπεύθυνο συναρμολόγησης είναι πλήρως ανταγωνιστικές, ήτοι ανώτερες του κόστους παραγωγής και αυξημένες κατά ένα εύλογο κέδρος για μέρη που παράγονται από τον εξαγωγέα ή ανώτερες από τις τιμές αγοράς των εξαγωγέων και αυξημένες κατά εύλογο περιθώριο κέρδους. Πριν από τις επισκέψεις επαλήθευσης, ζητήθηκε από τους εξαγωγείς και τους εισαγωγείς των συγκεκριμένων μερών Rews να παράσχουν κατάλληλα έγγραφα αποδεικτικά στοιχεία με τα οποία να αποδεικνύεται η αντίστοιχη καταγωγή τους κατά την έννοια του άρθρου 24 του κανονισμού (ΕΟΚ) αριθ. 2913/92 του Συμβουλίου (7), όπως τροποποιήθηκε τελευταία από τον κανονισμό (ΕΚ) αριθ. 82/97 (8). Τα αποδεικτικά αυτά στοιχεία επαληθεύθηκαν επιτόπου και ορισμένες διορθώσεις απεδείχθησαν αναγκαίες.

(14) Ως αποτέλεσμα αυτής της εξέτασης, η Επιτροπή διαπίστωσε ότι κατά τη διάρκεια της περιόδου έρευνας η αξία μερών καταγωγής Ιαπωνίας και Σιγκαπούρης απεδείχθη ότι υπερέβαινε το 60 % της συνολικής αξίας των μερών των συναρμολογούμενων Rews.

iii) Άρθρο 13 παράγραφος 2 στοιχείο β) - δοκιμή «προστιθέμενη αξία 25 %»: «σε καμία περίπτωση δεν είναι δυνατόν να θεωρηθεί ότι υπάρχει καταστρατήγηση, αν η προστιθέμενη αξία των μερών που χρησιμοποιούνται κατά τη διάρκεια της διαδικασίας συναρμολόγησης ή συμπλήρωσης υπερβαίνει το 25 % του κόστους κατασκευής»

(15) Η προστιθέμενη αξία των μερών προσδιορίσθηκε, εν γένει, ως το άθροισμα του εργατικού κόστους και των γενικών εξόδων της ενιαίας οικονομικής οντότητας, η οποία περιγράφεται στην αιτιολογική σκέψη ΙΙ, όσον αφορά τα μέρη Rews που εισέρχονται στην εν λόγω ενιαία οικονομική οντότητα για να συναρμολογηθούν σε Rews Digi. Τα έξοδα πώλησης, οι γενικές και διοικητικές δαπάνες, το κέρδος και τα μέρη τα οποία σύμφωνα με τους ισχυρισμούς είχαν αποκτήσει κοινοτική καταγωγή δεν είχαν θεωρηθεί, κατ' αρχήν, ως προστιθέμενη αξία κατά την έννοια του άρθρου 13 παράγραφος 2 στοιχείο β) του βασικού κανονισμού. Η προστιθέμενη αξία που καθορίσθηκε κατ' αυτόν τον τρόπο εκφράσθηκε στη συνέχεια ως ποσοστό του κόστους κατασκευής το οποίο συνίσταται, στην ουσία, στην αξία όλων των μερών με βάση τις ανταγωνιστικές τιμές αγοράς κατά την είσοδό τους στο εργοστάσιο (βλέπε τις αιτιολογικές σκέψεις 11 έως 14 ανωτέρω), αυξημένης κατά την προστιθέμενη αξία των μερών κατά τις εργασίες συναρμολόγησης ή συμπλήρωσης.

(16) Διαπιστώθηκε ότι η μέση προστιθέμενη αξία που καθορίστηκε κατ' αυτόν τον τρόπο για την περίοδο έρευνας ήταν ανώτερη του κατώτατου ορίου 25 % που ορίζεται στο άρθρο 13 παράγραφος 2 στοιχείο β) του βασικού κανονισμού. Συνεπώς, οι εργασίες συναρμολόγησης δεν είναι δυνατόν να θεωρηθούν ως καταστρατήγηση κατά την έννοια του άρθρου 13 του βασικού κανονισμού. Ως εκ τούτου, η Επιτροπή αποφάσισε την περάτωση της έρευνας χωρίς την επέκταση των ισχυόντων μέτρων αντιντάμπινγκ.

iv) Όροι του άρθρου 13 παράγραφος 2 στοιχείο γ)

(17) Δεδομένου ότι είναι σκόπιμη η περάτωση της έρευνας, εφόσον η προστιθέμενη αξία της εργασίας συναρμολόγησης διαπιστώθηκε ότι είναι ανώτερη του 25 %, δεν κρίνεται αναγκαία η συνοπτική περιγραφή των πορισμάτων της Επιτροπής σύμφωνα με το άρθρο 13 παράγραφος 2 στοιχείο γ).

Δ. ΠΕΡΑΤΩΣΗ ΤΗΣ ΕΡΕΥΝΑΣ

(18) Ενόψει των ανωτέρω συμπερασμάτων και εκτιμήσεων, κρίνεται σκόπιμη η περάτωση της παρούσας έρευνας αναφορικά με την καταστρατήγηση δίχως την επέκταση των δασμών αντιντάμπινγκ που έχουν επιβληθεί. Συνεπώς, πρέπει να ανασταλεί η υπαγωγή των εισαγωγών μερών Rews σε διαδικασία καταγραφής που επιβλήθηκε με τον κανονισμό (ΕΚ) αριθ. 1718/96 και να καταργηθεί ο σχετικός κανονισμός.

(19) Ζητήθηκε η γνώμη της συμβουλευτικής επιτροπής η οποία δεν προέβαλε καμία αντίρρηση σχετικά με την περάτωση.

(20) Τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων η Επιτροπή προτίθεται να περατώσει την έρευνα και τους παρεσχέθη η δυνατότητα να υποβάλουν τις παρατηρήσεις τους οι οποίες και ελήφθησαν υπόψη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Περατούται η έρευνα αναφορικά με την καταστρατήγηση των δασμών αντιντάμπινγκ που επιβλήθηκαν, στην Teraoka Seiko Co. Ltd (Ιαπωνία) και την Teraoka Weigh-System PTE Ltd (Σιγκαπούρη), με τους κανονισμούς (ΕΟΚ) αριθ. 993/93 και (ΕΟΚ) αριθ. 2887/93, αντίστοιχα, για ορισμένους ηλεκτρονικούς ζυγούς καταγωγής Ιαπωνίας ή Σιγκαπούρης με εισαγωγές μερών των προϊόντων αυτών, που στη συνέχεια χρησιμοποιούνται προς συναρμολόγηση των εν λόγω ζυγών στην Κοινότητα η οποία άρχισε με τον κανονισμό (ΕΟΚ) αριθ. 1718/96.

Άρθρο 2

Καταργείται ο κανονισμός (ΕΚ) αριθ. 1718/96.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Μαΐου 1997.

Για την Επιτροπή

Leon BRITTAN

Αντιπρόεδρος

(1) ΕΕ αριθ. L 56 της 6. 3. 1996, σ. 1.

(2) ΕΕ αριθ. L 317 της 6. 12. 1996, σ. 1.

(3) ΕΕ αριθ. L 221 της 31. 8. 1996, σ. 50.

(4) ΕΕ αριθ. L 104 της 29. 4. 1993, σ. 4.

(5) ΕΕ αριθ. L 263 της 22. 10. 1993, σ. 1.

(6) ΕΕ αριθ. L 307 της 20. 12. 1995, σ. 30.

(7) ΕΕ αριθ. L 302 της 19. 10. 1992, σ. 1.

(8) ΕΕ αριθ. L 17 της 21. 1. 1997, σ. 1.